Kuri uyu wa Gatanu tariki 20 Ukwakira 2017, ku isaha ya saa cyenda z'igicamunsi, nibwo byari byitezwe ko hasomwa urubanza ku ifungwa n'ifungurwa ry'agateganyo, ruregwamo Mukangemanyi Adeline Rwigara, Uwamahoro Anne Rwigara na Diane Nshimiyimana Rwigara, ariko ubunini bwa dosiye bwatumye isomwa ry'urubanza risubikwa.
Diane Rwigara wenyine akurikiranyweho icyaha cyo gukora no gukoresha inyandiko mpimbano ariko bose uko ari batatu bahurira ku cyaha cyo kugambirira guteza imvururu cyangwa imidugararo muri rubanda. Umubyeyi wabo Mukangemanyi Rwigara Adeline we yihariye icyaha cy'ivangura no gukurura amacakubiri.
Ubwo imbaga y'abantu bari bageze ku rukiko rwisumbuye rwa Nyarugenge, byahise bitangazwa ko urubanza rudasomwa kuko ngo dosiye z'abaregwa zabaye nini cyane bituma abacamanza batarangiza kuzisesengura zose ngo bahuze ibyo Ubushinjacyaha bwasabaga n'ibyo abaregwa n'ababunganira basabaga, umwanzuro w'urubanza ukaba uzamenyekana kuwa Mbere tariki 23 Ukwakira 2017.
Ubushinjacyaha kuwa Gatatu mu gihe cy'iburanisha, bwari bwasabye ko abaregwa bafungwa kuko bakomeje gukurikiranwa bari hanze bashobora gutoroka cyangwa bagasibanganya ibimenyetso. Nyuma umucamanza yahaye ijambo Adeline Mukangemanyi Rwigara maze ati: "Nyakubahwa mucamanza, twatoroka dute? Twagenda n'amaguru? Nta cyangomwa na kimwe dufite, nta n'indangamuntu, baraje ibintu byose baratwara, icyitwa igipapuro cyose, amafaranga yose twari dufite mu rugo barayatwaye na konti zacu zose barazifunga, ubwo twatoroka dute koko? Twagenda n'amaguru... Dore aho duhagaze aha nyakubahwa mucamanza, nta cyaha dufite twishinja, ni uko nyine tutirenganya, iyo dushaka gutoroka tuba twaratorotse tugifite ibyangombwa, njyewe maze imyaka 5 ntarava muri uyu mujyi na rimwe"
Diane Rwigara nawe yavuze ko adashobora gutoroka cyangwa gusibanganya ibimenyetso kuko kuba nta cyangombwa na kimwe afite, nta n'indangamuntu, atumva aho yatorokera n'uko yatoroka. Yavuze kandi ko urugo rwabo rusanzwe rugoswe, ngo akaba atanafite telefone yatuma abasha kugira abo avugana nabo, akaba atari nawe washyize amashusho kuri Youtube kuburyo yayakuraho, ngo yumva akwiye gufungurwa kuko arengana.
Anne Rwigara nawe yavuze ko kuba we na nyina n'umuvandimwe we bamaze hafi amezi abiri bafunzwe bazira ubusa, ngo urukiko rudakwiye kubafungura by'agateganyo gusa ahubwo ngo rukwiye kubafungura burundu bikarangira bagasubira mu buzima busanzwe, akavuga ko yizeye ko ubutebera bavuze kuva kera noneho bwaba bugiye kuboneka.
Me Buhuru Pierre Celestin, ahawe ijambo yavuze ko abo yunganira barengana, agaragaza ko ibyo Diane Rwigara aregwa bishingirwa ku byo yavuze mu kiganiro n'abanyamakuru, nta na hamwe hagaragaramo icyateje imvururu muri rubanda, ndetse ko icyo gukora no gukoresha impapuro mpimbano, yagisobanuye bihagije ko kidakwiye kumuhama. Muri rusange, yasobanuye ko umucamanza akwiye gufata icyemezo, abaregwa bakarekurwa nta yandi mananiza.